Labarin 'Maraici' na Safiyya Ahmad ya lashe Gasar Hikayata - BBC News Hausa
Labarin 'Maraici' na Safiyya Ahmad ya lashe Gasar Hikayata
https://www.bbc.com/hausa/labarai-50172222
Image caption Zahra Buhari ce ta mika kyauta ga Safiyya Ahmad
Alkalan Gasar Rubutun Kagaggun labarai ta BBC Hausa don mata zalla sun zabi Safiyya Ahmad da labarinta mai suna "Maraici" a matsayin wadda ta yi nasarar zama gwarzuwar gasar Hikayata ta 2019.
Safiyya Ahmad ta lashe kyautar kudi dala dubu biyu, kwatankwacin sama da naira dubu dari bakwai.
Wadda ta zo ta biyu kuma ita ce Jamila Abdullahi Rijiyar Lemu, da labarinta mai suna "Ba a yi komi ba," wacce ta karbi kyautar dala dubu daya.
Sannan labarin "A juri zuwa rafi" na Jamila Babayo shi ne ya zo a matsayi na uku, wacce ta karbi kyautar dala dari biyar.
Abin da ya sa labaran suka yi fice kuwa, a cewar jagorar alkalan Dokta Aliya Adamu, shi ne "Salo".
Image caption Jamila Abdullahi Rijiyar Lemo. Jamila Babayo. Safiyya Ahmad.
Ta kara da cewa, "Salo dubara ce ta isar da sakonka; to wadannan gajerun labarai, duk da suna gajeru, marubutan sun yi amfani da wani salon a daga hankalin mai sauraro ko mai karatu, kuma su hukunta ko wane tauraro daidai da rawar da ya taka a cikin labara".
Jamila Abdullahi Rijiyar Lemo ta kai wannan matsayi ne da labarinta mai suna "Ba A Yi Komai Ba".
"Ba A Yi Komai Ba" labari ne a kan Uwani, wata mata da ke haifar 'ya'ya mata—sakamakon haka mijinta da danginsa suka uzzura mata har dai daga karshe ya sake ta.
Ita kuma Jamila Babayo labarinta mai suna "A Juri Zuwa Rafi" ne ya kai ta wanna matsayi. Labarin dai na wata yarinya ce Aisha wadda wani mawadaci a unguwarsu ya yi mata fyade, sannan dangina gaba daya suka nemi a rufe maganar, amma mahaifiyarta ta ce sai ta kwato mata hakkinta.
Labarin "Maraici" kuwa, wanda da shi Safiyya Ahmad ta samu kaiwa wannan matsayi, yana magana ne a kan Karima—wata yarinya da ta taso a gidan marayu, daga baya ta samu uwar riko wadda ta uarar da ita, amma zaman auren ya gagara saboda wulakancin da take fuskanta sakamakon kallon da ake yi mata na mara asali.
Labarai fiye da 300
Wadanda suka yi alkalancin gasar dai su ne Dokta Aliya Adamu, malama a Jami'ar Jihar Sokoto, kuma kwararriya a kan Tarihin Adabi a Nazarin Harshen Hausa, da Hajiya Bilkisu Salisu Ahmad, fitacciyar marubuciyar nan da masu sha'awar rubuce-rubucenta suke kiran ta Aunty Bilki, da kuma Malama Bilkisu Yusuf Ali, marubuciya kuma mai nazari a kan adabin Hausa, kuma malama a Jami'ar Al-Qalam da ke Katsina, a Najeriya.
Kuma ko wanne labari daga cikin 30 sai da ya cika ka'idojin shiga gasar, wadanda suka hada da kasasncewa kagagge, da kasancewa marubuciyar ce ta rubuta shi, da kauce wa batanci da zagi, da amfani da ingantacciyar Hausa, da sauransu.
A cewar Malama Bilkisu Yusuf Ali, "Za ki ga wani a cikin ka'idojin ne yake faduwa—labarin da a ce ya bi wadannan ka'idojin dakidaki, da sai ki ga watakila shi ne zai yi nasara".
Bayan nan kuma alkalan sun yi amfani da wadansu ma'aunai don tantance labaran.
Wadannan ma'aunai dai sun hada da salo, da hawa, da sauka, da rike mai karatu, da farkon labari, da sauransu.
Gwarzuwa ta hudu
Wace ce Jamila Abdullahi Rijiyar Lemo?
Jamila Abdullahi Rijiyar Lemo ta fara rubutu ne tana makarantar firamare, bayan da ta ga wani dan uwanta ya rubuta wasan kwaikwayo kuma y ace matai ta ma za ta iya. An haife ta ne dai a shekarar 1980, kuma yanzu haka daliba ce a Jami'ar Bayero ta Kano. Ta rubuta littattafai takwas—littafinta da aka wallafa na farko shi ne Kanya ta Nuna.
Wace ce Jamila Babayo?
An haifi Jamila Babayo ne a karamar hukumar Fune ta Jihar Yobe, amma a yanzu tana zaune ne a Potiskum tare da maigidanta da 'ya'yanta, kuma take aiki. Yanzu shekararta 34 da haihuwa. Ko da yake ta rubuta labarai fiye da 10, ta zabi ta shigar da "A Juri ZUwa Rafi" gasar Hikayata ne saboda matukar damuwa da take yi game da fyaden da ake yi wa yara mata kanana, kuma alamu ke nuna an kasa shawo kan lamarin.
Wace ce Safiyya Ahmad?
Kasancewar mahaifinta ya rasu tana karama, Safiyya Ahmad ta fuskanci kalubalen rayuwa—ciki har da kasa ci gaba da karatu bayan kamala sakandare. Ko da yake a yanzu tare da taimakon 'yan uwanta da mijinta ta ci gaba da karatu, wahalar da ta sha ta sa ta fara tunanin marayun da ke rayuwa a gidan marayu—su da ko ''yan uwan bas u da su, yaya suke yi? An haife ta ne dai a 1996 a Zaria, inda take zaune da mijinta da 'yarta guda daya.